14 gevonnis oor ontvoering, moord op 6 mansV.l.n.r. Brig. Gerda van Niekerk, speurdersersant Lerato Hlomela, kapt. Mzoxolo Livi, kol. Trevor Smit, ao. Vuyolwethu Mbona en lt.kol. Bambelela Ngxaki (Foto: ao. Riaan Jonker/SAPD) Die hooggeregshof in Kaapstad het Woensdag 14 mans gevonnis ná die moord op ses mans op ŉ plaas in die Joostenbergvlakte in Kraaifontein. Kapt. FC Van Wyk, woordvoerder van die polisie, het gesê die lang hofsaak het gevolg ná die gemeenskap beheer geneem het oor hul gebied, terwyl hulle nou saam met die polisie gewerk het. “Regter Chantal Fortuin het die 14 verdagtes lewenslange vonnisse opgelê ná ses jong mans op 10 Desember 2014 ontvoer en vermoor is. Die beskuldigdes, tussen 25 en 56 jaar oud, het die slagoffers met klippe bestook, met skerp voorwerpe gesteek en hulle met sambokke aangerand. Die slagoffers is daarvan verdink dat hulle verantwoordelik was vir die moord op ŉ veiligheidswag.” Staatsaanklaer adv. John Reyneveld en ondersoekbeampte lt.kol. Bambelela Ngxaki (Foto: ao. Riaan Jonker/SAPD) Lt.genl. Tembisele Patekile, provinsiale polisiekommissaris, het die ondersoekbeamptes en staatsaanklaerspan geloof wat almal ŉ bydrae gelewer het om die lang vonnis te verseker. “Sonder die betrokkenheid van die gemeenskap is dit ŉ byna onbegonne taak om die oorlog teen misdaad te wen,” het Patekile gesê.